b'\n_START_ARTICLE_\nAuguste Dumont\n_START_PARAGRAPH_\nAuguste Alexandre Dumont (14. hein\xc3\xa4kuuta 1801 \xe2\x80\x93 28. tammikuuta 1884) oli ranskalainen kuvanveist\xc3\xa4j\xc3\xa4 ja Ranskan kuvataideakatemian j\xc3\xa4sen. H\xc3\xa4n oli kuvanveist\xc3\xa4j\xc3\xa4  Jacques-Edme Dumontin (1761\xe2\x80\x931844) poika ja s\xc3\xa4velt\xc3\xa4j\xc3\xa4 Louise Farrencin (o.s. Dumont, 1804\xe2\x80\x931875) veli. Dumont opiskeli kuvanveistoa ensin is\xc3\xa4ns\xc3\xa4 ja Pierre Cartellierin johdolla ja jatkoi sitten opintojaan Roomassa saamansa stipendin turvin._NEWLINE_Dumontin tunnetuimpiin teoksiin kuuluu  Vapauden henki -veistos, jossa vapautta edustava hahmo kohottaa soihdun ja pit\xc3\xa4\xc3\xa4 rikkin\xc3\xa4isi\xc3\xa4 kahleita toisessa k\xc3\xa4dess\xc3\xa4\xc3\xa4n. Se on osa Hein\xc3\xa4kuun vallankumouksen uhrien muistomerkki\xc3\xa4, jonka kuningas Ludvig Filip I tilasi vuonna 1830. Patsaan puoliokoinen kopio on Louvren taidemuseossa.'